               EURÓPAI BIZOTTSÁG
            Brüsszel, 2020.4.24.
            COM(2020) 159 final
            2020/0064(NLE)
            Javaslat
            A TANÁCS HATÁROZATA
            az Európai Unió által a Közlekedési Közösség regionális irányítóbizottságában bizonyos igazgatási és személyügyi kérdések, valamint a Közlekedési Közösségre vonatkozó pénzügyi szabályok meghatározása tekintetében képviselendő álláspontról

               INDOKOLÁS

               1.A JAVASLAT TÁRGYA

               Ez a javaslat a Közlekedési Közösségre alkalmazandó utazási, költségtérítési és pénzügyi szabályokra és eljárásokra vonatkozó határozatok irányítóbizottság általi tervezett elfogadásával kapcsolatban a Közlekedési Közösséget létrehozó szerződés (a továbbiakban: szerződés) keretében felállított regionális irányítóbizottságon belül az Európai Unió által képviselendő álláspontról szóló határozatra vonatkozik.

               2.A JAVASLAT HÁTTERE

               2.1.A Közlekedési Közösséget létrehozó szerződés

               Az Európai Unió a 2017 óta ideiglenesen alkalmazott és 2019. május 1-jén hatályba lépett szerződés részes fele
                  1
               .

               2.2.Regionális irányítóbizottság

                  A szerződés 24. cikkével létrehozott regionális irányítóbizottság feladata a szerződés gondozása és megfelelő végrehajtásának biztosítása. Az irányítóbizottság ebből a célból ajánlásokat tesz és a szerződésben meghatározott esetekben határozatokat hoz. Ennek megfelelően a regionális irányítóbizottság:

               a) előkészíti a Miniszteri Tanács munkáját,

               b) szakmai bizottságok létrehozásáról határoz,

               c) ajánlásokat tesz és a szerződéssel összhangban határozatokat hoz,

               d) az újonnan elfogadott uniós jogalkotási aktusok vonatkozásában meghozza a szükséges intézkedéseket, különösen a szerződés I. mellékletének felülvizsgálata révén,

               e) a Miniszteri Tanáccsal folytatott konzultációt követően kinevezi az állandó titkárság igazgatóját,

               f) az állandó titkárságra egy vagy több igazgatóhelyettest is kinevezhet,

               g) megállapítja az állandó titkárság szabályait,

               h) határozat útján felülvizsgálhatja a költségvetési hozzájárulások mértékét,

               i) elfogadja a Közlekedési Közösség éves költségvetését,

               j) határozatot fogad el, amelyben meghatározza a költségvetés végrehajtására, a könyvelésre és a könyvvizsgálatra, valamint az ellenőrzésre vonatkozó eljárást,

               k) döntéseket hoz a szerződő felek által előterjesztett vitás kérdésekben,

               l) általános elveket fogad el a szerződéssel vagy a szerződés alapján létrehozott szervek birtokában lévő dokumentumok tekintetében,

               m) éves jelentéseket fogad el az átfogó hálózat megvalósításáról, és azt a Miniszteri Tanács elé terjeszti,

               n) egyes uniós jogi aktusok vonatkozásában határidőket állapít meg, és meghatározza az ilyen jogi aktusok délkelet-európai felek általi átültetésének módozatait.

               2.3.A regionális irányítóbizottság tervezett jogi aktusai

                  A regionális irányítóbizottságnak határozatokat kell elfogadnia a Közlekedési Közösség személyzetére vonatkozó utazási szabályokról, a Közlekedési Közösség üléseire meghívott külső szakértők költségeinek megtérítésére vonatkozó szabályokról, valamint a Közlekedési Közösség költségvetésének végrehajtására, illetve a könyvelésre és a könyvvizsgálatra vonatkozó eljárásról.

                  A tervezett határozatok a szerződés 25. cikkének (1) bekezdésével összhangban kötelező érvényűek lesznek a felekre nézve.

                  Költségvetés és pénzügyi szabályok

                  A Közlekedési Közösség állandó titkársága igazgatójának kinevezéséig a költségvetést közvetlenül az Európai Bizottság kezeli a regionális irányítóbizottság megbízása alapján
                     2
                  , valamint az Unió általános költségvetésére alkalmazandó pénzügyi szabályokkal összhangban.

                  A belső pénzügyi szabályok elfogadásával az állandó titkárság igazgatója – kinevezését követően – a szerződés 36. cikkével összhangban végre tudja hajtani a Közlekedési Közösség költségvetését.

               3.AZ UNIÓ ÁLTAL KÉPVISELENDŐ ÁLLÁSPONT

               E határozatok irányítóbizottság általi elfogadására a szerződés végrehajtásához és az állandó titkárság teljes pénzügyi autonómiájának biztosításához van szükség. Mivel az Unió a szerződés részes fele, meg kell határozni az Unió álláspontját.

               4.JOGALAP

               4.1.Eljárási jogalap

               4.1.1. Alapelvek

                  Az Európai Unió működéséről szóló szerződés (EUMSZ) 218. cikkének (9) bekezdése tanácsi határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

                  A „joghatással bíró jogi aktus” fogalmába beletartoznak a kérdéses szervre irányadó nemzetközi jog szabályai szerint joghatással bíró jogi aktusok is. Ezenfelül e fogalom magában foglalja azokat az eszközöket is, amelyek a nemzetközi jog értelmében nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                     3
                  .

               4.1.2. A jelen esetre történő alkalmazás

               A regionális irányítóbizottságot megállapodás, nevezetesen a Közlekedési Közösséget létrehozó szerződés hozta létre.

               A regionális irányítóbizottság által elfogadandó határozatok joghatással bíró jogi aktusok. A regionális irányítóbizottság a szerződés 30. cikkével összhangban felhatalmazást kap arra, hogy megállapítsa az állandó titkárság szabályait, különösen a titkársági személyzeti munkafeltételeire vonatkozóan. A regionális irányítóbizottság a szerződés 35. cikke értelmében felhatalmazást kap olyan határozatok elfogadására, amelyben meghatározza a költségvetés végrehajtására, a könyvelésre és a könyvvizsgálatra, valamint az ellenőrzésre vonatkozó eljárást. Természetüknél fogva, valamint a regionális irányítóbizottság működését szabályozó nemzetközi jogból adódóan ezek a szabályok olyan elemeket is tartalmaznak, amelyek érintik a szerződés részei feleinek – így az Uniónak is – a jogi helyzetét. Ebből következően úgy kell tekinteni, hogy az eljárási szabályzat joghatással bír.

               A tervezett jogi aktusok nem egészítik ki és nem módosítják a szerződés intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Alapelvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont kialakításra kerül. Amennyiben a tervezett jogi aktus kettős célkitűzést követ vagy két összetevőből áll, és ezek egyike elsődlegesként vagy döntő jellegűként azonosítható, míg a másik csak járulékos jellegű, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges, illetve döntő jellegű célkitűzés vagy összetevő által megkövetelt anyagi jogalapra kell alapítani.

               4.2.2.A jelen esetre történő alkalmazás

               A tervezett jogi aktusok nélkülözhetetlenek a szerződés megfelelő működéséhez. Maga a szerződés a közúti, vasúti és belvízi szállítás területét érinti, illetve e területekkel összefüggő célokat kíván megvalósítani; e területeket az EUMSZ 91. cikke, a tengeri szállítást pedig az EUMSZ 100. cikkének (2) bekezdése szabályozza. Horizontális jellegük miatt a tervezett jogi aktusok valamennyi említett elemet tartalmazzák.

                  Ezért a javasolt határozat anyagi jogalapját a következő rendelkezések alkotják: az EUMSZ 91. cikke és 100. cikkének (2) bekezdése.

               4.3.Következtetés

                  A javasolt határozat jogalapja az EUMSZ 91. cikke és 100. cikkének (2) bekezdése, összefüggésben az EUMSZ 218. cikkének (9) bekezdésével.

               5. A TERVEZETT JOGI AKTUS KIHIRDETÉSE

               A regionális irányítóbizottság határozatait a szerződés 25. cikkének (2) bekezdésével összhangban ki kell hirdetni az Európai Unió Hivatalos Lapjában.

               2020/0064 (NLE)

               Javaslat

               A TANÁCS HATÁROZATA

               az Európai Unió által a Közlekedési Közösség regionális irányítóbizottságában bizonyos igazgatási és személyügyi kérdések, valamint a Közlekedési Közösségre vonatkozó pénzügyi szabályok meghatározása tekintetében képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 91. cikkére és 100. cikke (2) bekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)A Közlekedési Közösséget létrehozó szerződést (a továbbiakban: szerződés) az Unió az (EU) 2017/1937 tanácsi határozatnak
                  4
                megfelelően aláírta. Az Európai Unió 2019. március 4-én jóváhagyta a szerződést
                  5
               , amely 2019. május 1-jén lépett hatályba.

               (2)A szerződés 30. és 35. cikke értelmében a regionális irányítóbizottság szabályokat fogadhat el a Közlekedési Közösség állandó titkársága személyzeti állományának munkafeltételeivel, valamint a költségvetés végrehajtásával, illetve a könyveléssel és a könyvvizsgálattal kapcsolatban.

               (3)A Közlekedési Közösség regionális irányítóbizottságának (a továbbiakban: irányítóbizottság) határozatokat kell elfogadnia a Közlekedési Közösség személyzetére vonatkozó utazási szabályokról, a Közlekedési Közösség üléseire meghívott külső szakértők költségeinek megtérítésére vonatkozó szabályokról, valamint a Közlekedési Közösség költségvetésének végrehajtására, illetve a könyvelésre és a könyvvizsgálatra vonatkozó eljárásról.

               (4)Helyénvaló meghatározni az Unió által az irányítóbizottságban képviselendő álláspontot, mivel ezek a határozatok a Közlekedési Közösség állandó titkársága megfelelő működéséhez szükségesek és joghatással bírnak az Unióra nézve.

               ELFOGADTA EZT A HATÁROZATOT:

               1. cikk

               Az Európai Unió által a Közlekedési Közösség regionális irányítóbizottságában képviselendő álláspont a Közlekedési Közösség személyzetére vonatkozó utazási szabályokról, a Közlekedési Közösség üléseire meghívott külső szakértők költségeinek megtérítésére vonatkozó szabályokról, valamint a Közlekedési Közösség költségvetésének végrehajtására, illetve a könyvelésre és a könyvvizsgálatra vonatkozó eljárásról szóló határozatok elfogadásának támogatása. Ez az álláspont az irányítóbizottság e határozat mellékletében található határozattervezetein alapul.

               2. cikk

               Ennek a határozatnak a Bizottság címzettje.

               Kelt Brüsszelben, -án/-én.

                     A Tanács részéről

                     az elnök

                     (1)

                        A TANÁCS (EU) 2019/392 HATÁROZATA (2019. március 4.) a Közlekedési Közösséget létrehozó szerződésnek az Európai Unió nevében történő megkötéséről.

                     (2)

                        A Közlekedési Közösség irányítóbizottságának 2019/1. sz. határozata.

                     (3)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (4)

                        A Tanács (EU) 2017/1937 határozata (2017. július 11.) a Közlekedési Közösséget létrehozó szerződésnek az Európai Unió nevében történő aláírásáról és ideiglenes alkalmazásáról (HL L 278., 2017.10.27., 1. o.).

                     (5)

                        A TANÁCS (EU) 2019/392 HATÁROZATA (2019. március 4.) a Közlekedési Közösséget létrehozó szerződésnek az Európai Unió nevében történő megkötéséről.

    ---documentbreak---

               EURÓPAI BIZOTTSÁG
            Brüsszel, 2020.4.24.
            COM(2020) 159 final
            MELLÉKLETEK
            a következőhöz:
            JavaslatA TANÁCS HATÁROZATA
            az Európai Unió által a Közlekedési Közösség regionális irányítóbizottságában bizonyos igazgatási és személyügyi kérdések, valamint a Közlekedési Közösségre vonatkozó pénzügyi szabályok meghatározása tekintetében képviselendő álláspontról

               I. MELLÉKLET

               TERVEZET

               A KÖZLEKEDÉSI KÖZÖSSÉG REGIONÁLIS IRÁNYÍTÓBIZOTTSÁGÁNAK
                  2020/… HATÁROZATA

               (...)

                  a Közlekedési Közösség személyzetére vonatkozó utazási szabályzat elfogadásáról

               A KÖZLEKEDÉSI KÖZÖSSÉG REGIONÁLIS IRÁNYÍTÓBIZOTTSÁGA,

               tekintettel a Közlekedési Közösséget létrehozó szerződésre és különösen annak 24. cikke (1) bekezdésére és 30. cikkére,

               A KÖVETKEZŐKÉPPEN HATÁROZOTT:

               1. cikk

               A Közlekedési Közösség utazási szabályzata elfogadásra kerül.

                     A regionális irányítóbizottság részéről

                     az elnök

               A Közlekedési Közösség utazási szabályzata

               1.Hatály

               1.1.Az utazási szabályzat a Közlekedési Közösség érdekében végzett, a munkavégzés helyéről induló minden hivatalos utazásra alkalmazandó.

               1.2.A szabályzat a Közlekedési Közösség személyzetének valamennyi, a Közlekedési Közösség személyzeti szabályzatának hatálya alá tartozó tagjára alkalmazandó.

               2.Utazási engedélyek

               2.1.A hivatalos utazás megkezdése előtt engedélyt kell szerezni jóváhagyott utazási kérelem formájában. Az utazási kérelmeket az igazgató vagy az általa felhatalmazott tisztviselő írásban hagyja jóvá. Az engedélykérelemben minden olyan részletes információt meg kell adni az igazgató részére, amelyre szüksége van a megalapozott döntés meghozatalához, többek között a következőket:

               –az utazás célja, valamint az ülés(ek) helyszíne, illetve kezdetének és befejezésének időpontja(i);

               –az utazás időtartama az igénybe vett közlekedési eszközök alapján, valamint az oda- és visszaúttal kapcsolatos időpontok és útvonalak, ideértve adott esetben a helyi közlekedést is;

               –a szállással kapcsolatos ügyintézés;

               –becsült költségek optimális költséghatékonyság mellett.

               2.2.A személyzet tagjának/tisztviselőnek a felelőssége, hogy a hivatalos utazás megkezdése előtt megszerezze a szükséges engedélyt. A személyzet tagjának meg kell őriznie a jóváhagyott utazási kérelmet, és azt a kiküldetésből való visszatéréskor az utazási jelentéssel együtt csatolnia kell az utazási költségtérítési kérelemhez.

               2.3.Az igazgatónak a hivatalos utazásaihoz előzetesen feljegyzést kell készítenie az I. mellékletben található minta alapján, és azt alá kell írnia. A feljegyzésben meg kell jelölni az utazás célját és tervezett időtartamát. Az igazgatónak az e szabályzatban előírt egységes eljárásokat kell követnie.

               3.A munkavégzés helye és a hivatalos utazás helyszíne közötti közlekedés

               3.1.Általános szabályként az utazás céljához és időtartamához viszonyítva a leginkább költséghatékony közlekedési módot engedélyezik.

               3.2.A repülővel történő utazást a legrövidebb útvonalon és a lehető legalacsonyabb áron kell lebonyolítani. Ha az utazási időpontok alapján úgy tűnik, hogy az APEX
                  1
               -díjszabás megszerzéséhez a hétvégét is bele kell venni az utazásba, a személyzet tagja további napidíjra jogosult, amennyiben az APEX-díjszabás a lehető legalacsonyabb repülőjegyárat jelenti, és ezáltal összességében megtakarítás érhető el.

               3.3.A vasúti közlekedéssel kapcsolatos szokásos előírás az, hogy legfeljebb 200 km-es távolság esetén másodosztály, azt meghaladó távolság esetén pedig első osztály vehető igénybe.

               3.4.Amennyiben sem légi, sem vasúti közlekedés nem áll rendelkezésre, vagy igen, de az nem költséghatékony, autóbusszal vagy autóval való utazás is megengedett.

               3.5.Amennyiben az autóval való utazás megengedett, a személyzet tagjait arra ösztönzik, hogy a Közlekedési Közösség által kötött gépkocsibérlési megállapodásokat vegyék igénybe. A Közlekedési Közösség a lehető legmagasabb biztosítási fedezetről fog gondoskodni. Ha a biztosítás mégis tartalmaz önrészt, azt a Közlekedési Közösség fedezi. A Közlekedési Közösség nem tartozik felelősséggel abban az esetben, ha a biztosítás nem terjed ki a kárra, elvesztésre vagy lopásra.

               3.6.Kivételes esetben engedélyezhető magántulajdonú személygépkocsi használata is. Ebben az esetben a költségek a 3.3. pontban meghatározott megfelelő osztályú vasúti jegy árával megegyező összegig téríthetők meg a személyzet tagja részére. Ha a személyzet egynél több tagja utazik személygépkocsival, a költségtérítés csak a gépkocsi tulajdonosának jár. Saját személygépkocsi használata esetén a Közlekedési Közösség nem tartozik felelősséggel harmadik felek kárigényéért, a gépkocsiban keletkező károkért, valamint a gépkocsiban hagyott személyes tárgyak elvesztéséért vagy ellopásáért.

               3.7.A személyzet tagjai hivatalos útitervükbe csak akkor iktathatnak be magánjellegű úti célokat, ha azt az igazgató megfelelően engedélyezte. Ha egy magánjellegű úti cél beiktatása miatt megnövekednek a költségek, a személyzet tagjának kell fizetnie a hivatalos útvonalhoz kapcsolódó útiköltség és a módosult útiköltség közötti különbséget.

               4.Jegyvásárlás

               4.1.Az utazásszervezési foglalásokat a Közlekedési Közösség állandó titkárságának igazgatási osztálya központilag intézi.

               4.2.A személyzet tagjainak minél hamarabb közölniük kell utazási igényeiket annak érdekében, hogy a leggazdaságosabb viteldíjat lehessen elérni.

               4.3.Az igazgatási osztály a jóváhagyott utazási kérelmet elküldi a felhatalmazott utazási irodának és visszaküldi az utazni kívánó személynek. A Közlekedési Közösség utasítja az utazási irodát, hogy a jóváhagyott utazási kérelem faxon történő kézhezvételét megelőzően ne állítson ki és adjon át jegyeket. Ugyanez az eljárás vonatkozik a vasúti menetjegyekre is. Amennyiben a vasúti menetjegyek nem szerezhetők be az utazási irodán keresztül, a személyzet tagjai megválthatják saját vasúti menetjegyeiket, amelyek árát a vonatkozó utazási költségtérítési kérelem benyújtása után megtérítik.

               5.Utazási költségek

               A Közlekedési Közösség által az igazoló dokumentumok alapján kifizetett vagy megtérített utazási költségek a következők:

               –közlekedési költségek, beleértve a repülőtérre/repülőtérről vagy más érkezési vagy indulási pontra/pontról (azaz szálloda, egyéb szálláshely, üléshelyszín, a Közlekedési Közösség állandó titkárságának helyiségei) történő közlekedést is;

               –napidíj;

               –az utazáshoz közvetlenül kapcsolódó és az utazási kérelemmel együtt jóváhagyott egyéb költségek (pl. poggyász-túlsúly, vízumköltségek, a konferenciákhoz, szemináriumokhoz kapcsolódó regisztrációs díjak stb.).

               6.A munkavégzés helye szerinti repülőtérre/repülőtérről, kikötőbe/kikötőből és állomásra/állomásról történő közlekedés

               Általános szabályként a személyzetnek tömegközlekedést kell használnia. Az igazgató azonban indokolt esetben engedélyezheti a taxival való transzfereket, különösen ha a személyzet kiküldetésen részt vevő két vagy több tagja osztozik a taxin, ha nem áll rendelkezésre más tömegközlekedési lehetőség, vagy ha a transzferre reggel 8 óra előtt vagy este 9 óra után kerül sor. Az ehhez kapcsolódó költségeket az igazoló dokumentumok bemutatása alapján térítik meg. Indokolt esetben magántulajdonú személygépkocsi használata is engedélyezhető. Ebben az esetben az igazoló dokumentumok bemutatásához kötött költségtérítés a (repülőtéren, állomáson vagy kikötőben fizetendő) parkolási díjakra korlátozódik.

               7.Közlekedés a hivatalos utazás helyszínén

               Általános szabályként tömegközlekedést kell használni.  Mindazonáltal megengedett a taxi használata, ha a tömegközlekedés (például biztonsági okokból) nem jelent megfelelő alternatívát. Az igazgató ezt a tényt a személyzet érintett tagja költségtérítési kérelmének aláírásával ismeri el. A költségeket az igazoló dokumentumok bemutatása alapján térítik meg.

               8.Indulás előtti törlés vagy módosítás

               Ha a hivatalos utazást törlik vagy módosítják, a személyzet tagjának:

               –erről és az okokról haladéktalanul tájékoztatnia kell az igazgatót és az igazgatási osztályt;

               –írásban haladéktalanul törölnie kell vagy át kell foglalnia az utazási iroda által kiállított jegyeket és helyfoglalásokat, még akkor is, ha azok nem téríthetők vissza;

               –meg kell tennie a más módon megváltott jegyek törléséhez vagy átfoglalásához szükséges lépéseket;

               –írásban haladéktalanul törölnie vagy módosítania kell a szállodai és autóbérlési foglalásokat;

               –kimutatást kell készítenie a törlés/módosítás miatt felmerült költségekről.

               A Közlekedési Közösség – a foglalás módjától függetlenül – megtéríti a törlési és átfoglalási költségeket.

               9.Meghosszabbítás

               Előfordulhat, hogy a hivatalos utazást előre nem látható körülmények miatt meg kell hosszabbítani. Ha meghosszabbítják a kiküldetési megbízásban eredetileg feltüntetett utazási időtartamot, ami további költségekhez vezet, ezt meg kell említeni az utazási költségtérítési kérelemben (lásd a 15. pontot).

               10.Megszakítás

               A hivatalos utazás szolgálati okokból, vis maior miatt vagy az igazgató által megalapozottként elismert személyes okokból megszakítható. Az igazgatónak előzetesen engedélyeznie kell a hivatalos utazás megszakítását, kivéve rendkívüli szükséghelyzetek esetén, vagy ha az igazgató nem érhető el. A Közlekedési Közösség fedezi és a hivatalos utazás részeként megtéríti az igazgató által a fent felsorolt okokból engedélyezett megszakításból eredő valamennyi költséget.

               11.Személyes okok miatti változtatások

               A személyzet hivatalos utazásban részt vevő tagja engedélyt kaphat arra, hogy személyes okokból módosítsa a menetrendet, a szállást vagy az utazási módot. Ebben az esetben az engedélyezési kérelemhez csatolni kell a javasolt költségek és az ilyen változtatások nélkül felmerülő költségek összehasonlítását. Ezt az összehasonlítást egyidejűleg, az utazás megszervezéséhez választott módszerek egyikének alkalmazásával és hasonló feltételek mellett kell elvégezni. Az utazásban részt vevő személy közvetlenül és személyesen (az igazgatási osztály által vele közölt módon) visel:

               –minden olyan további költséget
                  2
               , amely a személyes okokból végrehajtott változtatások miatt merül fel, ideértve a más helyszínről való indulást, illetve a más helyszínre való visszatérést, ha az összehasonlításból az derül ki, hogy emiatt megnövekedne a kiküldetés költsége;

               –az összehasonlítás elvégzéséért felszámított minden díjat, ha azt utazási iroda végezte.

               12.Napidíj

               12.1.A napidíj magában foglalja a fizetett szállás és étkezések költségeit, a borravalót és az egyéb járulékos költségeket.

               12.2.Az EU által finanszírozott külső támogatási szerződésekre alkalmazandó, legutóbb megállapított napidíjakat kell alkalmazni
                  3
                .

               Az arra a helyre vonatkozó napidíjat alkalmazzák, ahol a személyzet tagja az éjszakát tölti. Az utazás kezdetének napjára teljes napidíjat fizetnek. Nem fizetnek napidíjat az utazás utolsó napjára, azaz az utazás során eltöltött éjszakák száma alapján fizetik a napidíjat.

               12.3.Az igazgató kivételesen, eseti alapon magasabb ellentételezést is engedélyezhet, ha az utazásban részt vevő személynek olyan előre meghatározott szállodában kell tartózkodnia, ahol a szobaárak a napidíj legalább 60 %-át felemésztenék. Ilyen esetben a szállásköltségeket a vonatkozó számla bemutatását követően megtérítik. Az utazási kérelemben minden esetben be kell mutatni a magasabb költségtérítési igényt eredményező körülményeket, amelyet az indulás előtt jóvá kell hagyni.

               12.4.Csökkentett napidíjat kell alkalmazni a következő esetekben:

               12.4.1.az utazás nem jár vendégéjszakával:

               –8 órás vagy azt meghaladó utazás esetén az adott célállomásra vonatkozó napidíj 50 %-át kell fizetni;

               –az 5 órát meghaladó, de 8 óránál rövidebb utazás esetén a napidíj 35 %-át fizetik;

               –legfeljebb 5 órás utazás esetén a napidíj 20 %-át fizetik;

               12.4.2.az utazásban részt vevő számára ingyenes szállást biztosítanak:

               –az adott célállomásra vonatkozó napidíj 50 %-át kell fizetni;

               12.4.3.az utazás kétnapos interkontinentális repülőutat vagy vonatozást foglal magában:

               –az adott célállomásra vonatkozó napidíj 50 %-át kell fizetni;

               12.4.4.az utazásban részt vevő számára ingyenes étkezést (reggeli, ebéd és/vagy vacsora) biztosítanak:

               –minden egyes ingyenes étkezés után 10 %-kal kell csökkenteni a napidíjat;

               12.4.5.az utazásban részt vevő számára ingyenes szállást és étkezést biztosítanak:

               –a napidíj 20 %-át kell fizetni.

               12.5.A fogadó országon (Szerbián) belüli utazás esetén a fogadó országban érvényes napidíjat kell alkalmazni. A Szerbián belüli napidíj csökkentésére ugyanazok a rendelkezések vonatkoznak, mint a külföldi utazásokra.

               12.6.Ha minden költséget az esemény szervezője visel, a napidíj kiszámítására vonatkozó, fent említett rendelkezéseket kell alkalmazni.

               12.7.Nem jár napidíj az utazás azon részére, amely kapcsán a 11. cikk alapján változtatásokat eszközöltek (személyes okokból végrehajtott változtatások).

               13.Utazási előlegek

               13.1.Az utazásban részt vevő kérésére a Közlekedési Közösség a hivatali ügyben történő utazás esetén az utazásra a napidíj 80 %-ának erejéig előleget biztosít. Az utazási előleg iránti kérelmeket legalább 4 munkanappal az indulás napja előtt kell benyújtani.

               13.2.Az előlegként kifizetett összegeket levonják a kiküldetési költségek fedezésére szolgáló, visszatérített összegekből. Ha olyan előleget fizettek ki, amely meghaladja a kiküldetés tényleges költségét, a többletet egy összegben levonják a kiküldetésben részt vevő személy következő fizetéséből. Ha a személyzet tagjának olyan kiküldetéshez kapcsolódóan fizetettek előleget, amelyet később töröltek, az előleg összegét automatikusan levonják a következő havi illetményből.

               14.Utazási jelentések

               A személyzet hivatali ügyben utazó tagjainak az irodába való visszatérésüket követően egy héten belül rövid utazási jelentést kell benyújtaniuk. A jelentést alá kell írattatni a felettessel, csatolni kell az utazási költségtérítési kérelemhez és el kell küldeni az igazgatónak, valamint adott esetben az érintett személyzetnek.

               15.Az utazási költségek megtérítése

               15.1.Az utazási költségtérítési kérelmet, az utazási jelentéssel, az utazási engedéllyel és az igazoló dokumentumokkal együtt az irodába való visszatérést követő egy héten belül be kell nyújtani az igazgatási osztályhoz és az igazgatóhoz, függetlenül attól, hogy fizettek-e utazási előleget vagy sem. Nem kell csatolni a szállodai és az éttermi számlákat, illetve az egyéb járulékos költségekkel kapcsolatos számlákat, mivel a megállapított napidíj e költségek átalány jellegű ellentételezésére szolgál.

               15.2.Abban az esetben, ha a személyzet tagja utazási előleget vett fel és a megállapított időtartamon belül elmulasztja benyújtani a kapcsolódó utazási költségtérítési kérelmet, az utazási előleget le kell vonni a következő havi illetményből. A levont utazási előleget csak akkor fogják visszatéríteni, ha benyújtják az utazási költségtérítési kérelmet.

               16.A személyzet felelőssége és kötelezettsége

               A személyzet tagjai felelnek az utazásuk tervezése, lebonyolítása és az arról való jelentéstétel során általuk benyújtott nyilatkozatok és előterjesztések pontosságáért és teljességéért. A Közlekedési Közösség személyzeti szabályzata rendelkezéseinek sérelme nélkül felelősséggel tartoznak minden jogtalanul felvett összegért, illetve kötelességszegésért.

               A személyzet tagjainak a hivatalos utazásokat a Közlekedési Közösség személyzeti szabályzatában meghatározott általános teljesítménykövetelményekkel összhangban kell végrehajtaniuk. A személyzet tagjainak a legmagasabb szintű szakmai etikai normáknak kell megfelelniük és mindig függetlennek kell maradniuk.

               17.Ellenőrzési intézkedések

               A Közlekedési Közösség öt évig megőrzi az utazások engedélyezéséhez, tervezéséhez és szervezéséhez, valamint a fizetési kötelezettségek teljesítéséhez kapcsolódó feljegyzéseket, dokumentumokat és bizonyítékokat.

               A Közlekedési Közösség pénzügyi szabályzatát és ellenőrzési eljárásait kell alkalmazni.

               18.Záró megjegyzések

               Ezen utazási szabályzat a regionális irányítóbizottság általi elfogadását követő naptól kezdve alkalmazandó.

               I-B. MELLÉKLET

               FELJEGYZÉS

               a Közlekedési Közösség állandó titkársága

               igazgatójának hivatalos utazásáról

               Indulás előtt kitöltendő és aláírandó:

                        AZ UTAZÁS CÉLJA

                        ÚTI CÉL

                        AZ INDULÁS NAPJA

                        A VISSZATÉRÉS NAPJA

                        ÚTVONAL

                        SZÁLLÁSMEGOLDÁS

                        MAGÁNCÉLÚ UTAZÁSSAL KOMBINÁLVA

                        □ nem

                        □ igen:

                            □ a magáncélú utazással kombinált út költsége: ……….

                            □ a magáncélú utazással nem kombinált út költsége: ……..

                        BECSÜLT KÖLTSÉGEK

                        ÉSZREVÉTELEK

               Aláírás:

               Dátum:

               Visszatéréskor kitöltendő és aláírandó:

                        VÉGSŐ KÖLTSÉGEK

                        Utazási költségek:

                        Napidíj:

                        Egyéb:

                        ÖSSZKÖLTSÉG:

                        MEGVALÓSULT AZ UTAZÁS CÉLJA?

                        IGEN/NEM

                        ÉSZREVÉTELEK:

               Aláírás:

               Dátum:

               II. MELLÉKLET

               TERVEZET

               A KÖZLEKEDÉSI KÖZÖSSÉG REGIONÁLIS IRÁNYÍTÓBIZOTTSÁGÁNAK
                  2020/… HATÁROZATA

               (...)

               a Közlekedési Közösség állandó titkárságának személyzeti állományához nem tartozó, az ülésekre szakértőként meghívott személyek költségeinek megtérítésére vonatkozó szabályok elfogadásáról

               A KÖZLEKEDÉSI KÖZÖSSÉG REGIONÁLIS IRÁNYÍTÓBIZOTTSÁGA,

               tekintettel a Közlekedési Közösséget létrehozó szerződésre és különösen annak 24. cikke (1) bekezdésére és 35. cikkére,

               A KÖVETKEZŐKÉPPEN HATÁROZOTT:

               1. cikk

               A Közlekedési Közösség állandó titkárságának személyzeti állományához nem tartozó, az ülésekre szakértőként meghívott személyek költségeinek megtérítésére vonatkozó szabályok elfogadásra kerülnek.

                     A regionális irányítóbizottság részéről

                     az elnök

               A Közlekedési Közösség állandó titkárságának személyzeti állományához nem tartozó, az ülésekre szakértőként meghívott személyek költségeinek megtérítésére

               vonatkozó szabályok

               1. CIKK

               (1)Ezeket a szabályokat kell alkalmazni:

               a)a Közlekedési Közösség személyzeti állományához nem tartozó minden olyan személyre, akit az ülés helyétől függetlenül azzal a céllal hívtak meg, hogy valamely bizottságon vagy munkacsoporton belül külön szakvéleményt adjon;

               b)a Közlekedési Közösség által az ülésekre szakértőként meghívott, fogyatékossággal élő személyeket kísérő személyekre.

               (2)A szakértők magánszektorbeli szakértők vagy kormányzati szakértők is lehetnek:

               a)a magánszektorbeli szakértők olyan, a civil társadalmat képviselő vagy magánszervezetnek dolgozó személyek, akiket azért hívtak meg, hogy a Közlekedési Közösséggel megosszák az adott területen szerzett személyes szakmai tapasztalataikat vagy a szervezetüket képviseljék, azonban nem céljuk egy adott ország érdekeinek védelme;

               b)a kormányzati szakértők olyan személyek, akiket valamely uniós tagállam vagy délkelet-európai fél nemzeti, regionális vagy helyi hatósága képviselőjeként hívtak meg, vagy akiket az említett hatóságok képviselőként jelöltek ki.

               2. CIKK

               A Közlekedési Közösség állandó titkársága nem tartozik felelősséggel semmiféle olyan anyagi, nem anyagi vagy fizikai kárért, amely a meghívott szakértőket vagy a fogyatékkal élő szakértők kísérőit utazásuk vagy az ülés helyszínén való tartózkodásuk során ér, kivéve akkor, ha a kár közvetlenül felróható a Közlekedési Közösség állandó titkárságának.

               A Közlekedési Közösség különösen nem tartozik semmilyen felelősséggel azokért a balesetekért, amelyekben azok a meghívott szakértők is érintettek, akik saját közlekedési eszközüket igénybe véve utaznak az ülés helyszínére.

               3. CIKK

               (1)Minden szakértő a meghívólevélben megjelölt hely (munkahelyi cím vagy lakcím) és az ülés helyszíne között a kérdéses távolságnak legjobban megfelelő utazási mód igénybevétele esetén felmerülő utazási költségeinek megtérítésére jogosult. A kérdéses távolságnak legjobban megfelelő utazási mód 400 km-nél rövidebb utazás (egy irányban, a hivatalos vasúti távolság szerint) esetén általában első osztályú vasúti jegy, 400 km-nél hosszabb utazás esetén általában turistaosztályú repülőjegy igénybevételét jelenti. Ha a repülőn történő utazás legalább 4 óra menetidejű repülőjáratot is magában foglal, akkor a business osztályú repülőjegy árát kell megtéríteni.

               (2)A Közlekedési Közösség állandó titkárságának igazgatója kifejezetten annak biztosítására törekszik, hogy az ülések megszervezése lehetővé tegye a szakértők számára a legköltségkímélőbb utazási lehetőségek igénybevételét. A Közlekedési Közösség állandó titkárságának igazgatója különösen alaposan ellenőriz minden olyan igényt, amely szokatlanul drága repülőjegyek árának megtérítésére vonatkozik. Az igazgató jogosult minden szükséges ellenőrzést elvégezni, továbbá kötelezni a szakértőt az e célból szükséges bizonyítékok benyújtására. Indokolt esetben jogosult a költségtérítés összegét a szakértő munkahelye vagy lakóhelye és az ülés helyszíne között szokásos utazási mód rendes díjaira korlátozni.

               (3)Az utazási költségeket az eredeti igazoló dokumentumok bemutatása alapján térítik meg: jegyek és számlák, illetve online foglalás esetén az odaútra szóló, kinyomtatott elektronikus helyfoglalás és beszállókártya. A dokumentumokon szerepelnie kell az igénybe vett osztály megjelölésének, az utazás időpontjának és a kifizetett összegnek.

               (4)Magántulajdonú személygépkocsi igénybevétele esetén az első osztályú vasúti jegy árával megegyező összeget kell megtéríteni.

               (5)Ha a kérdéses útvonalon nincs vonatközlekedés, akkor magántulajdonú személygépkocsi igénybevétele esetén kilométerenként 0,22 EUR összeget kell megtéríteni.

               (6)A taxiköltségeket nem térítik meg.

               4. CIKK

               (1)Az ülés időtartamának minden egyes napja után fizetett napidíj összege átalánydíj formájában fedezi az ülés helyszínén felmerülő valamennyi költséget, beleértve különösen az étkezések és a helyi közlekedés (autóbusz, villamos, földalatti, taxi, parkolás, autópályadíjak stb.) költségeit, valamint az utazási és a balesetbiztosítás díjait.

               (2)A napidíj összege 92,00 EUR.

               (3)Ha a meghívóban megjelölt kiindulási hely és az ülés helyszíne közötti távolság legfeljebb 100 km, akkor a napidíj összegét 50 %-kal csökkenteni kell.

               (4)Szállásköltség-térítésre is jogosultak azok a szakértők, akiknek az ülés helyszínén egy vagy több éjszakát is el kell tölteniük azért, mert az ülés időpontja nem igazodik az igénybe vehető repülőjáratok vagy vonatok menetrendjéhez
                  4
               . A szállásköltség-térítés összege éjszakánként 100,00 EUR. A figyelembe vett éjszakák száma legfeljebb eggyel lehet nagyobb, mint az ülésnapok száma.

               (5)Kivételesen további szállásköltség-térítés és/vagy napidíj is fizethető abban az esetben, ha a szakértő az ülés helyszínén eltöltött idő meghosszabbításával csökkenteni képes utazási költségét, és az így adódó megtakarítás meghaladja a további szállásköltség-térítés összegét.

               (6)Nagyon magas rangú szakértők esetében a Közlekedési Közösség állandó titkársága igazgatójának indokolással ellátott határozata alapján 50 %-kal magasabb napidíj és/vagy szállásköltség-térítés is fizethető.

               5. CIKK

               Ha a fogyatékossággal élő szakértők a fogyatékosságuk következtében felmerülő költségeit vagy az őket kísérő személyek tekintetében felmerülő költségeket figyelembe véve a 4. cikkben előírt térítések egyértelműen elégtelennek tűnnek, a Közlekedési Közösség állandó titkársága igazgatójának kérésére, az igazoló dokumentumok bemutatása alapján meg kell téríteni e költségeket.

               6. CIKK

               (1)A meghívólevélben és az ülés megszervezésére irányuló felkérésben szereplő eltérő utalás hiányában a magánszektorbeli szakértők az ülés minden napjára napidíjra és adott esetben szállásköltség-térítésre jogosultak, feltéve, hogy eskü alatt nyilatkoznak arról, hogy másik intézménytől nem kapnak ugyanarra a látogatásra hasonló juttatást vagy juttatásokat. A Közlekedési Közösség állandó titkárságának igazgatója biztosítja a meghívólevél tartalma és az ülés megszervezésére irányuló felkérés közötti összhangot.

               (2)A kormányzati szakértők az ülés minden napjára napidíjat és adott esetben szállásköltség-térítést kapnak, feltéve, hogy a bizottság vagy a munkacsoport eljárási szabályzata erről rendelkezik, valamint eskü alatt nyilatkoznak arról, hogy saját hivataluktól nem kapnak ugyanarra a látogatásra hasonló juttatást vagy juttatásokat.

               (3)A Közlekedési Közösség állandó titkárságának igazgatója indokolással ellátott határozat útján, az igazoló dokumentumok benyújtása ellenében engedélyezheti azoknak a költségeknek a megtérítését, amelyek a meghívott szakértőket az írásban kapott különleges utasítások miatt terhelik.

               (4)Az utazási költségtérítés, napidíj és szállásköltség-térítés címén kifizetett összegeket egyazon bankszámlára kell átutalni.

               (5)A kormányzati szakértők költségeinek megtérítését a kormány, illetve annak valamely minisztériuma vagy közjogi szerve nevében vezetett számlára kell fizetni, amennyiben a kormány, illetve annak valamely minisztériuma vagy közjogi szerve ettől eltérően nem rendelkezik.

               7. CIKK

               (1)A szakértők maximális száma ülésenként – függetlenül attól, hogy jogosultak-e költségtérítésre vagy sem – a következőképpen alakul: kormányzati szakértőként egy-egy főt hívnak meg a délkelet-európai felek és az uniós tagállamok részéről, a magánszektorbeli szakértők száma pedig megegyezik a kormányzati szakértők számával.

               (2)Több bizottság vagy munkacsoport együttes ülése esetén a Közlekedési Közösség állandó titkárságának igazgatója indokolással ellátott határozattal eltérhet ettől a szabálytól.

               8. CIKK

               (1)A fizetési megbízást a szakértő és az ülés titkára – aki igazolja szakértő jelenlétét – által megfelelően kitöltött és aláírt költségtérítési kérelem alapján állítják ki.

               (2)A szakértőknek legkésőbb az ülés utolsó napját követő 30 naptári napon belül postára adott, illetve faxon vagy e-mailben elküldött levélben el kell juttatniuk az ülés titkárához a költségtérítéshez szükséges dokumentumokat.

               (3)A Közlekedési Közösség állandó titkársága 30 naptári napon belül megtéríti a szakértők költségeit.

               (4)Amennyiben a szakértő nem tud kielégítő – a Közlekedési Közösség állandó titkársága által indokolással ellátott határozattal elfogadott – indokolással szolgálni, a (2) bekezdésnek való meg nem felelés mentesíti a Közlekedési Közösséget az utazási költségek megtérítésére, illetve a mindenféle juttatások kifizetésére vonatkozó kötelezettsége alól.

               9. CIKK

               (1)Az utazási költségeket euróban, adott esetben az ülés napján érvényes átváltási árfolyam figyelembevételével kell megtéríteni.

               (2)A napidíjat és adott esetben a szállásköltség-térítést euróban, az ülés napján érvényes átalánydíjak figyelembevételével kell kifizetni.

               III. MELLÉKLET

               TERVEZET

               A KÖZLEKEDÉSI KÖZÖSSÉG REGIONÁLIS IRÁNYÍTÓBIZOTTSÁGÁNAK

               2020/… HATÁROZATA

               (...)

               a Közlekedési Közösségre alkalmazandó, a költségvetés végrehajtására, valamint a könyvelésre és a könyvvizsgálatra vonatkozó eljárásról

               A KÖZLEKEDÉSI KÖZÖSSÉG REGIONÁLIS IRÁNYÍTÓBIZOTTSÁGA,

               tekintettel a Közlekedési Közösséget létrehozó szerződésre és különösen annak 24. cikke (1) bekezdésére és 35. cikkére,

               A KÖVETKEZŐKÉPPEN HATÁROZOTT:

               1. cikk

               A Közlekedési Közösség pénzügyi szabályzata és ellenőrzési eljárásai elfogadásra kerülnek.

                     A regionális irányítóbizottság részéről

                     az elnök

               III. MELLÉKLET

               TARTALOMJEGYZÉK

               I. CÍM: TÁRGYI HATÁLY

               II: CÍM: A FELEK KÖTELEZETTSÉGEI

               III. CÍM: KÖLTSÉGVETÉSI ELVEK

               1. FEJEZET: A TELJESSÉG ELVE

               2 FEJEZET: AZ ÉVENKÉNTISÉG ELVE

               3. FEJEZET: AZ EGYENSÚLY ELVE

               4. FEJEZET: AZ ELSZÁMOLÁSI EGYSÉG ELVE

               5. FEJEZET: A GLOBÁLIS FEDEZET ELVE

               6. FEJEZET: AZ EGYEDISÉG ELVE

               7. FEJEZET: A HATÉKONY ÉS EREDMÉNYES PÉNZGAZDÁLKODÁS ELVE

               8. FEJEZET: AZ ÁTLÁTHATÓSÁG ELVE

               9. FEJEZET: A KÖLTSÉGVETÉS VÉGREHAJTÁSÁNAK BELSŐ KONTROLLJA

               IV. CÍM: KÖLTSÉGVETÉSI BIZOTTSÁG

               V. CÍM: A KÖLTSÉGVETÉS VÉGREHAJTÁSA

               1. FEJEZET: ÁLTALÁNOS RENDELKEZÉSEK

               2. FEJEZET: PÉNZÜGYI SZEREPLŐK

               3. FEJEZET: A PÉNZÜGYI SZEREPLŐK FELELŐSSÉGE

               4. FEJEZET: BEVÉTELI MŰVELETEK

               5. FEJEZET: KIADÁSI MŰVELETEK

               VI. CÍM: KÖZBESZERZÉS

               VII: CÍM: BESZÁMOLÓ BEMUTATÁSA ÉS SZÁMVITEL

               1. FEJEZET: A BESZÁMOLÓ BEMUTATÁSA

               2. FEJEZET: SZÁMVITEL

               3. FEJEZET: VAGYONLELTÁR

               VII. CÍM: KÜLSŐ KÖNYVVIZSGÁLAT ÉS A PÉNZÜGYI ÉRDEKEK VÉDELME

               1. FEJEZET: KÜLSŐ KÖNYVVIZSGÁLAT

               IX. CÍM: ÁTMENETI ÉS ZÁRÓ RENDELKEZÉSEK

               I. CÍM

               TÁRGYI HATÁLY

               1. cikk

               E szabályzat a Közlekedési Közösséget létrehozó szerződés (a továbbiakban: szerződés) 35. cikkével összhangban megállapítja a Közlekedési Közösség költségvetésének végrehajtására vonatkozó eljárásokat
                  5
               .

               II. CÍM

               A FELEK KÖTELEZETTSÉGEI

               2. cikk

               (1)A felek legkésőbb minden év március 31-ig átutalják pénzügyi hozzájárulásuk 75 %-át a Közlekedési Közösségnek. A felek a hozzájárulásaik fennmaradó 25 %-át legkésőbb minden év június 30-ig utalják át.

               (2)A felek által a Közlekedési Közösségnek nyújtandó pénzügyi hozzájárulást euróban kell teljesíteni.

               (3)A Közlekedési Közösség viseli a saját pénzforgalmi szolgáltatója által felszámított tranzakciós költségeket, a szerződő felek pedig a saját pénzforgalmi szolgáltatójuk által felszámított tranzakciós költségeket viselik.

               III. CÍM

               KÖLTSÉGVETÉSI ELVEK

               3. cikk

               A Közlekedési Közösség költségvetését (a továbbiakban: költségvetés) a teljesség, az évenkéntiség, az egyensúly, az elszámolási egység, a globális fedezet, az egyediség, a hatékony és eredményes belső ellenőrzést igénylő hatékony és eredményes pénzgazdálkodás és az átláthatóság e szabályzatban meghatározott elveivel összhangban kell végrehajtani.

               1. FEJEZET

               A TELJESSÉG ELVE

               4. cikk

               Az engedélyezett előirányzatokat meghaladó kiadás nem teljesíthető, illetve nem engedélyezhető.

               2. FEJEZET

               AZ ÉVENKÉNTISÉG ELVE

               5. cikk

               A pénzügyi évet – akár a helyi gyakorlattal összhangban, akár a berendezések beszerzése kapcsán – meghaladó időszakra kiterjedő szerződésekből eredő igazgatási kiadásokat azon pénzügyi év költségvetésében kell elszámolni, amelyben azokat teljesítik.

               6. cikk

               (1)Az adott pénzügyi évre engedélyezett előirányzatok kizárólag arra használhatók fel, hogy az adott pénzügyi évre vállalt és kifizetett kiadásokat és az előző pénzügyi évek kötelezettségvállalásaival szemben esedékes összegeket fedezzék.

               (2)A kötelezettségvállalási előirányzatokat az adott év december 31-ig vállalt jogi kötelezettségvállalások alapján kell elszámolni a pénzügyi évre.

               (3)A kifizetési előirányzatokat a számvitelért felelős tisztviselő által az adott év december 31-ig teljesített kifizetések alapján kell elszámolni a pénzügyi évre.

               (4)A könyvvezetés lehetővé teszi a korábbi pénzügyi évekről áthozott előirányzatok elkülönítését.

               3. FEJEZET

               AZ EGYENSÚLY ELVE

               7. cikk

               A Közlekedési Közösség nem vehet fel kölcsönöket.

               4. FEJEZET

               AZ ELSZÁMOLÁSI EGYSÉG ELVE

               8. cikk

               A költségvetést euróban kell végrehajtani, és az elszámolást is euróban kell benyújtani. Mindazonáltal pénzforgalmi célokból a Közlekedési Közösség állandó titkársága felhatalmazást kap arra, hogy a műveleteket más pénznemben hajtsa végre.

               5. FEJEZET

               A GLOBÁLIS FEDEZET ELVE

               9. cikk

               (1)A kifizetési kérelmekből, az áruszámlákból vagy a kimutatásokból – amelyek alapján később a nettó összeg kifizetését engedélyezik – az alábbi összegek vonhatók le:

               a)a szerződésekben részt vevő felekre kirótt kötbérjellegű büntetések, a beszerzési szerződést is ideértve;

               b)a jogalap nélkül kifizetett összegek kiigazítása, amely történhet közvetlen levonással az ugyanazon kedvezményezett részére teljesített, azonos típusú, új kifizetésből azon fejezet, tételcsoport és pénzügyi év alapján, amely tekintetében a többletkifizetésre sor került, és amely időközi kifizetést, illetve záró kifizetést eredményez.

               (2)A számlákra és kifizetési kérelmekre vonatkozó engedmények, visszatérítések és levonások nem számolhatók el a Közlekedési Közösség bevételeként.

               (3)Minden negatív egyenleget kiadásként kell feltüntetni a költségvetésben.

               6. FEJEZET

               AZ EGYEDISÉG ELVE

               10. cikk

               (1)Az igazgató – amennyiben azt a regionális irányítóbizottság vonatkozó költségvetést elfogadó határozata megengedi – egy adott költségvetési sorhoz rendelt előirányzatokat a megengedett kereteken belül másik költségvetési sorhoz rendelt költségvetési célokra is felhasználhatja.

               (2)Az igazgató az (1) bekezdés szerinti határozat meghozatalától számított 7 napon belül tájékoztatja a regionális irányítóbizottságot.

               7. FEJEZET

               A HATÉKONY ÉS EREDMÉNYES PÉNZGAZDÁLKODÁS ELVE

               11. cikk

               (4)A költségvetési előirányzatokat a hatékony és eredményes pénzgazdálkodás elvével, ezen belül is a gazdaságosság, a hatékonyság és az eredményesség elvével összhangban kell felhasználni.

               (5)A gazdaságosság elve megköveteli, hogy a Közlekedési Közösség által a tevékenységei folytatására felhasznált források a megfelelő időben, a megfelelő mennyiségben és minőségben, illetve a legjobb áron álljanak rendelkezésre.

               (6)A hatékonyság elve az igénybe vett források és az elért eredmények közötti legjobb kapcsolatra vonatkozik.

               (7)Az eredményesség elve a kitűzött célok megvalósítására és a tervezett eredmények elérésére vonatkozik. Az elért eredményeket értékelni kell.

               8. FEJEZET

               AZ ÁTLÁTHATÓSÁG ELVE

               12. cikk

               (8)A költségvetés végrehajtása és a beszámolók összeállítása az átláthatóság elvével összhangban történik.

               (9)A költségvetést és a költségvetés-módosításokat végleges elfogadásukat követően közzé kell tenni a Közlekedési Közösség állandó titkárságának weboldalán.

               9. FEJEZET

               A KÖLTSÉGVETÉS VÉGREHAJTÁSÁNAK BELSŐ KONTROLLJA

               13. cikk

               (1)A Közlekedési Közösség költségvetését a hatékony és eredményes belső kontrollal összhangban kell végrehajtani.

               (2)A Közlekedési Közösség költségvetése végrehajtásának alkalmazásában a belső kontroll az irányítás minden szintjén alkalmazandó eljárás, amelynek célja a következő célkitűzések elérésének észszerű biztosítása:

               a)a műveletek hatékonysága, eredményessége és gazdaságossága;

               b)a jelentéstétel megbízhatósága;

               c)az eszközök és információk védelme;

               d)a csalás és a szabálytalanságok megelőzése, felderítése, korrekciója és nyomon követése;

               e)az alapul szolgáló műveletek jog- és szabályszerűségéhez kapcsolódó kockázatok megfelelő kezelése, figyelembe véve a programok többéves jellegét, valamint az érintett kifizetések jellegét.

               (3)A hatékony és eredményes belső kontroll a legjobb nemzetközi gyakorlatokra épül és különösen az (EU, Euratom) 2018/1046 rendelet 36. cikkének (3) és (4) bekezdésében előírt elemeket tartalmazza, figyelembe véve a Közlekedési Közösség szervezeti felépítését és méretét, a ráruházott feladatok természetét, valamint a fellépő pénzügyi és műveleti kockázatok mértékét.

               IV. CÍM

                KÖLTSÉGVETÉSI BIZOTTSÁG

               14. cikk

               (1)Létrejön egy költségvetési bizottság.

               (2)A költségvetési bizottság tanácsokkal látja el az igazgatót a Közlekedési Közösség műveleteivel kapcsolatos pénzgazdálkodást illetően.

               (3)A költségvetési bizottság jelentést tehet a regionális irányítóbizottságnak, valamint ajánlásokat adhat ki költségvetési ügyekben, illetve minden olyan kérdésben, amely hatással lehet a költségvetésre.

               (4)A (2) bekezdésben ismertetett feladatainak ellátásához a költségvetési bizottság rendelkezésére kell bocsátani a költségvetési ügyekkel és a költségvetésre kiható egyéb kérdésekkel kapcsolatos minden szükséges információt és felvilágosítást.

               15. cikk

               (1)A költségvetési bizottság a délkelet-európai felek részéről egy-egy tagból, az Európai Unió részéről pedig kettő – az Európai Bizottság által képviselt – tagból áll.

               (2)A költségvetési bizottság ülésein az Európai Bizottság elnököl. Az elnök társelnököt nevezhet ki.

               (3)A költségvetési bizottság évente legalább két rendes ülést tart. Ülést tartanak továbbá az elnök vagy a tagság legalább egyharmadának kérésére.

               (4)A költségvetési bizottság elfogadja belső eljárási szabályzatát. Ajánlásai írásbeli eljárás útján is elfogadhatók. A költségvetési bizottság egyszerű szavazattöbbséggel határoz, beleértve az Európai Unió támogató szavazatát is. Egyenlő számú szavazat esetén az Európai Unió szavazata dönt.

               (5)A Közlekedési Közösség állandó titkársága igazgatási támogatást nyújt a költségvetési bizottság részére.

               (6)Az állandó titkárság szavazati jogok nélkül képviselteti magát a költségvetési bizottság ülésein.

               V. CÍM

                A KÖLTSÉGVETÉS VÉGREHAJTÁSA

               1. FEJEZET

               ÁLTALÁNOS RENDELKEZÉSEK

               16. cikk

               Az igazgató gyakorolja az engedélyezésre jogosult tisztviselő feladatait.

               17. cikk

               Az igazgató átruházhatja a költségvetés-végrehajtási hatásköreit az állandó titkárság személyzetére. Az így meghatalmazott személyek csak a kifejezetten rájuk ruházott hatáskörök keretén belül járhatnak el, és köti őket e határozat. Az igazgató megküldi a regionális irányítóbizottságnak az e cikk alapján hozott hatáskör-átruházási határozat másolatát.

               18. cikk

               (1)Az e cím 2. fejezete értelmében valamennyi pénzügyi szereplő számára tilos olyan költségvetés-végrehajtási intézkedést hozni, amelynek során saját érdekei összeütközésbe kerülnek a Közlekedési Közösség érdekeivel. Amennyiben ilyen eset előfordul, úgy az érintett szereplőnek tartózkodnia kell az intézkedéstől, és az ügyet az illetékes hatóság elé kell terjeszteni.

               (2)Összeférhetetlenség áll fenn, ha a költségvetés végrehajtásában részt vevő valamely szereplő vagy valamely ellenőr feladatainak pártatlan és tárgyilagos gyakorlása családi vagy magánéleti okok, politikai vagy nemzeti hovatartozással kapcsolatos okok, gazdasági érdek vagy bármely egyéb, a kedvezményezettel vagy a szerződő féllel közös érdek miatt veszélybe kerül.

               (3)Az (1) bekezdésben említett illetékes hatóság a személyzet érintett tagjának közvetlen felettese. Amennyiben a személyzet érintett tagja az igazgató, úgy az illetékes hatóság a regionális irányítóbizottság.

               19. cikk

               A műszaki ismereteket igénylő feladatokkal és az adminisztrációs, előkészítési vagy kisegítő feladatokkal, amelyek nem igénylik sem a hatósági jogkör, sem a mérlegelési jogkör gyakorlását, szerződéssel meg lehet bízni külső intézményeket vagy szerveket, amennyiben ez szükségesnek bizonyul.

               2. FEJEZET

               PÉNZÜGYI SZEREPLŐK

               1. szakasz

               A feladatok elkülönítésének elve

               20. cikk

               Az engedélyezésre jogosult tisztviselő és a számvitelért felelős tisztviselő feladatai elkülönülnek és egymással kölcsönösen összeegyeztethetetlenek.

               2. szakasz

               Az engedélyezésre jogosult tisztviselő

               21. cikk

               (1)Az engedélyezésre jogosult tisztviselő felel a bevételek és a kiadások végrehajtásáért.

               (2)A kiadások végrehajtásához az engedélyezésre jogosult tisztviselő költségvetési kötelezettségeket és jogi kötelezettségeket vállal, e határozat vonatkozó rendelkezéseivel összhangban érvényesíti a kiadásokat és engedélyezi a kifizetéseket, valamint elvégzi az előirányzatok végrehajtását.

               (3)A bevételek végrehajtása a követelésekre vonatkozó becslések elkészítését, a visszafizettetendő követelések megállapítását és a beszedési megbízások kibocsátását foglalja magában. Adott esetben magában foglalja a megállapított követelésekről való lemondást is.

               (4)Az engedélyezésre jogosult tisztviselő biztosítja, hogy öt évig megfelelően megőrzik a végrehajtott műveletekkel kapcsolatos összes bizonylatot.

               22. cikk

               (1)Az engedélyezésre jogosult tisztviselő az igazgatási környezettel és a finanszírozott intézkedések természetével kapcsolatos kockázatok kellő figyelembevételével alakítja ki a feladatainak ellátásához szükséges szervezeti struktúrát és belső igazgatási és ellenőrzési rendszereket és eljárásokat (a továbbiakban: a Közlekedési Közösség belső pénzügyi irányítási szabályzata), beleértve adott esetben az utólagos ellenőrzéseket is.

               (2)Egy adott művelet engedélyezése előtt a művelet kezdeményezőjétől eltérő alkalmazottaknak ellenőrizniük kell a műveleti és pénzügyi szempontokat. Egy művelet kezdeményezése, valamint előzetes és utólagos ellenőrzése két külön feladat.

               (3)Az ellenőrzésért felelős alkalmazottak nem azonosak a művelet kezdeményezőivel, illetve nem alárendeltjei azoknak.

               23. cikk

               Az igazgató engedélyezésre jogosult tisztviselőként pénzügyi és igazgatási információkat tartalmazó éves tevékenységi jelentést (a továbbiakban: az engedélyezésre jogosult tisztviselő jelentése) nyújt be a regionális irányítóbizottságnak.

               24. cikk

               Ha a személyzet bármely, a műveletek pénzügyi irányításában és kontrolljában részt vevő tagja úgy véli, hogy valamely határozat, amelynek alkalmazását vagy jóváhagyását felettese kérte tőle, szabálytalan vagy ellentétes e szabályokkal, illetve a személyzet adott tagja által betartandó szakmai szabályokkal, erről írásban tájékoztatja az igazgatót. Az igazgató észszerű időn belül intézkedik. Ha az igazgató ezt elmulasztja megtenni, úgy a személyzet adott tagja tájékoztatja a regionális irányítóbizottságot.

               25. cikk

               A költségvetés végrehajtására vonatkozó hatáskör átruházása esetén e szabályzat 21. cikke értelemszerűen alkalmazandó a felhatalmazott tisztviselőre.

               3. szakasz

               A számvitelért felelős tisztviselő

               26. cikk

               (1)Az Európai Bizottság javaslatára az igazgató az állandó titkárság személyzetének felvételére, munkakörülményeire és földrajzi egyensúlyára vonatkozó hatályos eljárási szabályzattal összhangban számvitelért felelős tisztviselőt nevez ki, aki az állandó titkárságon belül a következőkért felel:

               a)a kifizetések megfelelő végrehajtása, a bevételek beszedése és a megállapított követelések behajtása;

               b)a beszámolók elkészítése és bemutatása az V. címmel összhangban;

               c)könyvvezetés az V. címmel összhangban;

               d)a számviteli szabályok és módszerek, valamint a számlatükör végrehajtása az V. címmel összhangban;

               e)a számviteli rendszerek meghatározása és jóváhagyása, valamint adott esetben az engedélyezésre jogosult tisztviselő által a számviteli adatok szolgáltatása vagy igazolása céljára meghatározott rendszerek jóváhagyása;

               f)készpénzgazdálkodás.

               (2)A (3) bekezdésre figyelemmel a számvitelért felelős tisztviselő egyedül jogosult a készpénz és vagyontárgyak kezelésére, és megóvásukért is ő felel.

               (3)Szükség esetén a számvitelért felelős tisztviselő – a feladatok elkülönítése elvének sérelme nélkül – átruházhat bizonyos feladatokat.

               3. FEJEZET

               A PÉNZÜGYI SZEREPLŐK FELELŐSSÉGE

               1. szakasz
                  Általános szabályok

               27. cikk

               (1)Az e szabályzat szerinti felelősség személyhez kötött.

               (2)A Közlekedési Közösség érdekeit esetleg sértő bármilyen jogellenes tevékenység, csalás, korrupció vagy szabálytalanság esetén a pénzügyi szereplő haladéktalanul tájékoztatja az igazgatót, illetve ha célszerűnek tartja, a regionális irányítóbizottságot vagy az Európai Csalás Elleni Hivatalt. A „Közlekedési Közösség pénzügyi érdekei”: a Közlekedési Közösség költségvetése alá tartozó, annak révén megszerzett vagy annak részére teljesítendő valamennyi bevétel, kiadás és eszköz.

               (3)Amennyiben valamely tevékenység során szabálytalanság vagy csalás történt, az illetékes engedélyezésre jogosult tisztviselő felfüggeszti az eljárást, és meghozhat minden szükséges intézkedést, beleértve az említett tevékenység keretében hozott döntések megsemmisítését is. Az illetékes engedélyezésre jogosult tisztviselő csalás vagy szabálytalanságok gyanúja esetén haladéktalanul tájékoztatja az összes illetékes hatóságot, ideértve adott esetben az Európai Csalás Elleni Hivatalt (OLAF) és az Európai Ügyészséget (EPPO) is.

               28. cikk

               (1)Az engedélyezésre jogosult tisztviselő ideiglenesen vagy véglegesen bármikor visszavonhat bármilyen megbízatást. Az ilyen intézkedésről – megfelelő indokolással együtt – haladéktalanul tájékoztatni kell a regionális irányítóbizottságot és a költségvetési bizottság elnökét.

               (2)Az igazgató – az Európai Bizottság előzetes beleegyezésével – ideiglenesen vagy véglegesen bármikor felmentheti feladatai ellátása alól a számvitelért felelős tisztviselőt. Az Európai Bizottság javaslatára az igazgató egy ideiglenes számvitelért felelős tisztviselőt, majd egy állandó számvitelért felelős tisztviselőt nevez ki a Közlekedési Közösség felvételi szabályaival összhangban.

               29. cikk

               (1)E fejezet rendelkezései nem érintik azon büntetőjogi felelősséget, amelyet az engedélyezésre jogosult tisztviselő és a e fejezetben említett személyek viselnek az lakóhely szerinti ország alkalmazandó nemzeti joga rendelkezéseinek, valamint a Közlekedési Közösség pénzügyi érdekeinek védelméről és a Közlekedési Közösség vagy a felek tisztviselőit érintő korrupció elleni küzdelemről szóló hatályos rendelkezéseknek megfelelően.

               (2)Olyan bizonyított jogellenes tevékenység, csalás vagy korrupció esetén, amely sértheti a Közlekedési Közösség érdekeit, az ügyet az illetékes hatóságok és szervek elé kell terjeszteni.

               2. szakasz

               Az engedélyezésre jogosult tisztviselőkre alkalmazandó szabályok

               30. cikk

               (1)Az engedélyezésre jogosult tisztviselőtől a feladatai teljesítése folyamán vagy azzal kapcsolatban részéről elkövetett súlyos kötelezettségszegés eredményeképpen a Közlekedési Közösség által elszenvedett károk teljes vagy részleges jóvátétele követelhető, különösen ha követelések megállapításáról dönt vagy beszedési megbízásokat ad ki, kiadásokat vállal vagy fizetési megbízást ír alá anélkül, hogy azok e határozatnak megfelelnének. Ugyanezt kell alkalmazni abban az esetben, ha az engedélyezésre jogosult tisztviselő súlyos kötelezettségszegéssel:

               a) elmulaszt kiállítani egy esedékessé váló követelést megállapító dokumentumot;

               b)elmulasztja egy beszedési megbízás kiállítását vagy indokolatlanul késik annak kiállításával;

               c)elmulasztja egy kifizetési megbízás kiállítását vagy késik annak kiállításával, amelynek következtében a Közlekedési Közösségnek polgári jogi felelőssége keletkezik harmadik felekkel szemben.

               (2)Amennyiben valamely megbízott, engedélyezésre jogosult tisztviselő úgy ítéli meg, hogy a felelősségi körébe tartozó határozat szabálytalan vagy ellentétes a hatékony és eredményes pénzgazdálkodás elveivel, úgy írásban tájékoztatja a felhatalmazó hatóságot. Ha a felhatalmazó hatóság azt az írásos, indoklással ellátott utasítást adja a megbízott, engedélyezésre jogosult tisztviselőnek, hogy hajtsa végre a szóban forgó határozatot, úgy az utóbbinak azt végre kell hajtania, és ezért nem vonható felelősségre.

               (3)Felhatalmazás esetén az engedélyezésre jogosult tisztviselő továbbra is felelős az elfogadott belső igazgatási szabályok hatékonyságáért és a megbízott, engedélyezésre jogosult tisztviselő kiválasztásáért.

               (4)Az engedélyezésre jogosult tisztviselő nem vonható felelősségre a regionális irányítóbizottság által hozott határozatokért, amennyiben azokat szigorúan betartják. Amennyiben az engedélyezésre jogosult tisztviselő nem ért egyet e határozatok valamelyikével, jogában áll írásban értesíteni az illetékes hatóságot. Köteles viszont betartani a vonatkozó határozatokat.

               4. FEJEZET

               BEVÉTELI MŰVELETEK

               1. szakasz

               Általános rendelkezések

               31. cikk

               A Közlekedési Közösség számláin felhalmozódó kamat a szerződő felek hozzájárulásain felül a bevételei részét képezi.

               2. szakasz

               A követelésekre vonatkozó becslés

               32. cikk

               Minden olyan intézkedés vagy helyzet tekintetében, amely Közlekedési Közösségnek járó követelést idézhet elő vagy módosíthat, az illetékes engedélyezésre jogosult tisztviselő először megbecsüli a követelés összegét.

               3. szakasz

               A harmadik felekkel szembeni követelések megállapítása

               33. cikk

               (1)A követelések megállapítása olyan eljárás, amelynek keretében az engedélyezésre jogosult tisztviselő vagy megbízott, engedélyezésre jogosult tisztviselő:

               a)ellenőrzi, hogy fennáll-e az adós tartozása;

               b)megállapítja vagy ellenőrzi a tartozás valódiságát és összegét;

               c)ellenőrzi a tartozás esedékességének feltételeit.

               (2)Minden nem vitatott, meghatározott összegű és esedékes követelést a számvitelért felelős tisztviselőnek szóló beszedési megbízással kell megállapítani, amelyet az adósnak megküldött terhelési értesítés követ. Mindkét dokumentumot az illetékes engedélyezésre jogosult tisztviselő állítja ki és küldi el.

               (3)Kellően indokolt esetekben bizonyos rendszeres bevételi tételek ideiglenesen is megállapíthatók.

               Az ideiglenes megállapítás több, meghatározott összeg beszedésére vonatkozik, amelyeket ezért nem kell egyedileg megállapítani.

               A pénzügyi év vége előtt az engedélyezésre jogosult tisztviselő módosítja az ideiglenesen megállapított összegeket, hogy azok megfeleljenek a ténylegesen megállapított követeléseknek.

               34. cikk

               A behajtás engedélyezése során az illetékes engedélyezésre jogosult tisztviselő beszedési megbízás kiállításával utasítja a számvitelért felelős tisztviselőt, hogy szedje be az általa megállapított követelést.

               35. cikk

               (4)A jogalap nélkül kifizetett összegeket vissza kell fizettetni.

               (5)A számvitelért felelős tisztviselő az illetékes engedélyezésre jogosult tisztviselő által szabályszerűen kiállított beszedési megbízások szerint jár el. A számvitelért felelős tisztviselő kellő gondossággal jár el annak biztosítása érdekében, hogy a Közlekedési Közösség hozzájusson a bevételeihez, valamint gondoskodik az Közlekedési Közösség jogainak védelméről.

               (6)Amennyiben az illetékes engedélyezésre jogosult tisztviselő azt tervezi, hogy lemond egy megállapított követelés beszedéséről, úgy biztosítja, hogy a lemondás szabályosan, valamint a hatékony és eredményes pénzgazdálkodás elvének megfelelően történjen. Minderről az illetékes engedélyezésre jogosult tisztviselőnek indoklással ellátott határozatban kell nyilatkoznia. Az engedélyezésre jogosult tisztviselő ilyen döntési jogkört nem ruházhat át. A lemondó határozat megállapítja, milyen lépések történtek a beszedés biztosítására, és megadja az alapjául szolgáló jogi és ténybeli indokokat.

               (7)Az illetékes engedélyezésre jogosult tisztviselő akkor törli a megállapított követelést, ha bebizonyosodik, hogy a követelést jogi vagy ténybeli hiba miatt nem szabályszerűen állapították meg. Az ilyen törlésről az engedélyezésre jogosult tisztviselő dönt, és azt megfelelően meg kell indokolni.

               (8)Amennyiben egy ténybeli hiba révén megváltozik a követelés összege, az illetékes engedélyezésre jogosult tisztviselő felfelé vagy lefelé kiigazítja a megállapított követelés összegét, feltéve, hogy e korrekció nem eredményezi Közlekedési Közösség javára megállapított igény elvesztését. Az ilyen törlésről az illetékes engedélyezésre jogosult tisztviselő dönt, és azt megfelelően meg kell indokolni.

               (9)Amennyiben az adós olyan nem vitatott, határozott összegű, esedékes követeléssel rendelkezik a Közlekedési Közösséggel szemben, amely egy fizetési megbízásban megállapított összeghez kapcsolódik, a számvitelért felelős tisztviselő a terhelési értesítésben meghatározott határidő lejártát követően beszámítás útján beszedi a megállapított követelés összegét.

               Kivételes körülmények között, ha a Közlekedési Közösség pénzügyi érdekeinek védelmében szükséges, és ha a számvitelért felelős tisztviselő alapos okkal feltételezi, hogy a Közlekedési Közösség számára járó összeg másként elveszne, azt a számvitelért felelős tisztviselő a terhelési értesítésben meghatározott határidő lejárta előtt is beszedheti beszámítás útján.

               A számvitelért felelős tisztviselő a terhelési értesítésben meghatározott határidő lejárta előtt az adós egyetértése esetén is beszedheti a követelést beszámítás útján.

               (10)A (9) bekezdéssel összhangban lévő bármilyen beszedés végrehajtása előtt a számvitelért felelős tisztviselő konzultál az engedélyezésre jogosult tisztviselővel és tájékoztatja az érintett adós(oka)t.

               (11)A (9) bekezdésben említett beszámítás joghatása megegyezik a fizetésével és mentesíti a Közlekedési Közösségeket az adósság összege és adott esetben az esedékes kamatok alól.

               36. cikk

               (1)Az esedékes összeg tényleges beszedését a számvitelért felelős tisztviselő könyveli le, és arról tájékoztatja az illetékes engedélyezésre jogosult tisztviselőt.

               (2)A számvitelért felelős tisztviselőnek történt minden készpénzfizetésről elismervényt kell kiállítani.

               37. cikk

               (1)Amennyiben a terhelési értesítésben megállapított esedékességi napon tényleges beszedés nem történt, úgy a számvitelért felelős tisztviselő tájékoztatja az illetékes engedélyezésre jogosult tisztviselőt, és azonnal megkezdi a beszedési eljárás foganatosítását a rendelkezésére álló jogi eszközökkel.

               (2)A Közlekedési Közösség olyan adóssal szembeni követeléseit, aki maga a Közlekedési Közösséggel szemben nem vitatott, meghatározott összegű és esedékes követeléssel rendelkezik, a számvitelért felelős tisztviselő a beszedés során a megfelelő összegben ellenkövetelésként számítja be, amennyiben ez jogilag lehetséges.

               38. cikk

               A számvitelért felelős tisztviselő az illetékes engedélyezésre jogosult tisztviselővel egyetértésben meghosszabbíthatja a fizetési határidőt, de csak az adós kellően indokolt, írásos kérésére, és feltéve, hogy a következő két feltétel teljesül:

               a)az adós vállalja, hogy az Európai Központi Bank által az euróban végzett irányadó refinanszírozási műveleteinél alkalmazott, nyolc százalékponttal növelt kamatlábon (referencia-kamatláb) számított kamatot fizet az engedélyezett fizetési haladék teljes időtartamára, amely a fizetés eredeti esedékességének napjával kezdődik. A referencia-kamatláb a fizetési esedékesség hónapjának első napján érvényben lévő, az Európai Unió Hivatalos Lapjának C sorozatában közzétett kamatláb;

               b) a Közlekedési Közösség jogainak védelme érdekében az adós pénzügyi garanciát ad, amely mind a tőkeösszeget, mind a kamatokat fedezi.

               5. FEJEZET

               KIADÁSI MŰVELETEK

               39. cikk

               (1)Minden kiadási tételre kötelezettséget kell vállalni, és azt ki kell fizetni.

               1. szakasz

               Kiadásokra vállalt kötelezettség

               40. cikk

               (1)A költségvetési kötelezettségvállalás valamely jogi kötelezettségvállalás teljesítése során esedékessé váló kifizetés fedezéséhez szükséges előirányzat elhatárolására szolgáló művelet.

               (2)A jogi kötelezettségvállalás az az eljárás, amellyel az illetékes engedélyezésre jogosult tisztviselő olyan kötelezettségeket vállal vagy állapít meg, amelyek költségvetést terhelő költséget eredményeznek.

               41. cikk

               (1)A költségvetést terhelő kiadást eredményező valamennyi intézkedés tekintetében az illetékes engedélyezésre jogosult tisztviselő először költségvetési kötelezettséget vállal, mielőtt harmadik féllel szemben jogi kötelezettséget vállalna.

               (2)Az egyedi költségvetési kötelezettségvállalásra vonatkozó egyedi jogi kötelezettségek a folyó pénzügyi év december 31-ig vállalhatók.

               42. cikk

               (1)A költségvetési kötelezettségvállalások N. év tekintetében fel nem használt egyenlegét az illetékes engedélyezésre jogosult tisztviselő az N+1. év március 31-ig visszavonja.

               (2)Az egy pénzügyi évet meghaladó fellépésekre kötött jogi kötelezettségvállalásoknak és a megfelelő költségvetési kötelezettségvállalásoknak, a személyzeti kiadások kivételével, a hatékony és eredményes pénzgazdálkodás elvének megfelelően megszabott végleges végrehajtási határidővel kell rendelkezniük. Az ilyen kötelezettségvállalások bármely részét, amelyet e határidőt követő hat hónapon belül nem teljesítettek, vissza kell vonni.

               (3)Amennyiben valamely jogi kötelezettségvállalás három év elteltével nem eredményez kifizetést, úgy azt az illetékes engedélyezésre jogosult tisztviselő visszavonja.

               43. cikk

               Költségvetési kötelezettségvállalás elfogadása esetén az illetékes engedélyezésre jogosult tisztviselő biztosítja, hogy:

               a)a kiadást a költségvetés megfelelő tételére terheljék;

               b)az előirányzatok rendelkezésre álljanak;

               c)a kiadás megfeleljen az alkalmazandó rendelkezéseknek, különösen a Szerződés rendelkezéseinek, valamint a Közlekedési Közösség belső igazgatási szabályainak;

               a)betartsák a hatékony és eredményes pénzgazdálkodás elvét.

               2. szakasz

               A kiadások jóváhagyása

               44. cikk

               A kiadások jóváhagyása az az eljárás, amelynek során az illetékes engedélyezésre jogosult tisztviselő:

               a)ellenőrzi, hogy fennáll-e a hitelező jogosultsága;

               b)ellenőrzi a követelés esedékességének feltételeit;

               c)megállapítja vagy ellenőrzi a tartozás valódiságát és összegét.

               45. cikk

               (1)A kiadások jóváhagyása azon bizonylatokon alapul, amelyek a hitelező jogosultságát tanúsítják a ténylegesen nyújtott szolgáltatásokról, a ténylegesen leszállított árukról és a ténylegesen elvégzett munkáról szóló nyilatkozat vagy a kifizetést igazoló egyéb okmányok alapján.

               (2)A jóváhagyási döntés azáltal jut kifejezésre, hogy az illetékes engedélyezésre jogosult tisztviselő „kifizethető” jelzéssel látja el az utalványt.

               3. szakasz

               A kiadások engedélyezése

               46. cikk

               (1)A kiadások engedélyezése az az eljárás, amellyel az illetékes engedélyezésre jogosult tisztviselő egy fizetési megbízás kiállításával utasítja a számvitelért felelős tisztviselőt, hogy fizesse ki az általa jóváhagyott kiadásokat.

               (2)A fizetési megbízást az illetékes engedélyezésre jogosult tisztviselő keltezéssel és aláírással látja el, majd megküldi a számvitelért felelős tisztviselőnek. Az illetékes engedélyezésre jogosult tisztviselő a 35. cikk (4) bekezdésével összhangban megőrzi a bizonylatokat.

               (3)Adott esetben a számvitelért felelős tisztviselőnek megküldött fizetési megbízást olyan dokumentum kíséri, amely igazolja, hogy az árukat a 60. cikkben említett leltárba vették.

               4. szakasz

               A kiadások kifizetése

               47. cikk

               (1)A kifizetésre annak igazolását követően kerülhet sor, hogy a vonatkozó intézkedést az alap-jogiaktus rendelkezéseivel összhangban hajtották végre, és a kifizetés a következő műveletek egyikét foglalja magában:

               a)a teljes esedékes összeg kifizetése;

               b)az esedékes összeg kifizetése az alábbi módok valamelyike révén:

               –több kifizetésre osztható előfinanszírozás;

               –egy vagy több időközi kifizetés;

               –az esedékes összegek fennmaradó részének kifizetése. Az előfinanszírozás teljes egészében vagy részben beszámít az időközi kifizetésekbe.

               A teljes előfinanszírozás és az időközi kifizetések beszámítanak a fennmaradó összegek kifizetésébe.

               (2)A teljesítéskor a könyvelésben különbséget kell tenni aszerint, hogy a kifizetésre az (1) bekezdésben említettek közül mely módon került sor.

               48. cikk

               A kiadásokat a számvitelért felelős tisztviselő a rendelkezésre álló pénzeszközök keretein belül teljesíti.

               VI. CÍM

               KÖZBESZERZÉS

               49. cikk

               A közbeszerzésről és a 2004/18/EK irányelv hatályon kívül helyezéséről szóló, 2014. február 26-i 2014/24/EU európai parlamenti és tanácsi irányelvet kell alkalmazni.

               VII. CÍM

               BESZÁMOLÓ BEMUTATÁSA ÉS KÖNYVVEZETÉS

               1. FEJEZET

               A BESZÁMOLÓ BEMUTATÁSA

               50. cikk

               A Közlekedési Közösség beszámolója a következőket tartalmazza:

               a)a Közlekedési Közösség pénzügyi kimutatásai és azok mellékleti;

               b)a Közlekedési Közösség költségvetésének végrehajtásáról szóló jelentés.

               51. cikk

               A beszámolóknak meg kell felelniük az (EU, Euratom) 2018/1046 rendeletben meghatározott számviteli szabályoknak, pontosaknak, átfogóaknak kell lenniük, valamint megbízható és valós képet kell mutatniuk:

               a)a pénzügyi kimutatásokban az eszközökről és forrásokról, a költségekről és bevételekről, az eszközökben és forrásokban nem szereplő jogosultságokról és kötelezettségekről, valamint a pénzforgalomról;

               b)a költségvetés végrehajtásáról szóló jelentés tekintetében a bevételi és kiadási műveletekről.

               52. cikk

               A pénzügyi kimutatások az információkat – beleértve a számviteli politikát is – releváns, megbízható, összehasonlítható és érthető módon mutatják be. A pénzügyi kimutatásokat az (EU, Euratom) 2018/1046 rendelet 80. cikke szerinti számviteli szabályokban, vagy az eredményszemléletű nemzetközi költségvetési számviteli standardokban (a továbbiakban: IPSAS) meghatározott, általánosan elfogadott számviteli alapelvekkel összhangban kell elkészíteni.

               53. cikk

               (1)Az eredményszemléletű elszámolás elvével összhangban a bevételeket és kiadásokat – a kifizetés vagy a beszedés időpontjától függetlenül – abban az időszakban kell elszámolni, amelynek során keletkeztek vagy felmerültek.

               (2)Az eszközök és források értékét a nemzetközi számviteli standardokban, illetve szükség esetén a székhely szerinti ország nemzeti standardjaiban előírt számviteli módszerek által megállapított értékelési szabályokkal összhangban kell meghatározni.

               54. cikk

               (1)A pénzügyi kimutatásokat euróban kell elkészíteni, és azok a következőket tartalmazzák:

               a)a mérleg és az eredménykimutatás, amelyek az összes eszközt és forrást, a pénzügyi helyzetet, valamint az előző pénzügyi év december 31-i gazdasági eredményt mutatják; ezeket az (EU, Euratom) 2018/1046 rendelet 80. cikke szerinti számviteli szabályokkal vagy az eredményszemléletű nemzetközi költségvetési számviteli standardokkal összhangban kell elkészíteni;

               b)az év folyamán beszedett és kifizetett összegeket, valamint a végleges pénzügyi helyzetet feltüntető cash flow-kimutatás;

               c)a saját tőke pénzügyi év folyamán bekövetkező változásainak kimutatása.

               (2)A pénzügyi kimutatás melléklete kiegészíti és magyarázza az (1) bekezdésben említett kimutatásokban foglalt információkat, és tartalmazza a nemzetközileg elfogadott számviteli gyakorlat által előírt kiegészítő információkat, amennyiben ezen információk a Közlekedési Közösség tevékenységei szempontjából relevánsak.

               2. FEJEZET
                  SZÁMVITEL

               1. szakasz

               Közös rendelkezések

               55. cikk

               (1)A Közlekedési Közösség számviteli rendszere olyan manuális és számítógépes eljárásokból és ellenőrzésekből áll, amelyek biztosítják a következőket: a vonatkozó ügyletek vagy események azonosítása, pontos forrásdokumentumok készítése, az adatok számviteli nyilvántartásokban való pontos rögzítése, az ügyletek pontos feldolgozása, a mesterfájlok megfelelő frissítése, valamint pontos dokumentumok és jelentések készítése.

               (2)A számlák általános számlákból és költségvetési számlákból állnak. E számlákat euróban, naptári éves alapon kell vezetni.

               (3)Az általános számlákban és a költségvetési számlákban szereplő adatokat a költségvetési év zárásakor kell jóváhagyni, hogy az 1. fejezetben említett beszámolókat el lehessen készíteni.

               (4)A számvitelért felelős tisztviselő olyan számviteli szabályokat és módszereket alkalmaz, amelyek figyelembe veszik a közszféra nemzetközileg elfogadott számviteli standardjait, valamint szükség esetén a fogadó ország hatóságai által alkalmazott szabályokat.

               2. szakasz
                  Általános számlák

               56. cikk

               Az általános számlák időrendben, a kettős könyvvitel módszerével nyilvántartanak minden olyan eseményt és műveletet, amelyek kihatással vannak a Közlekedési Közösség gazdasági és pénzügyi helyzetére, valamint eszközeire és forrásaira.

               57. cikk

               (1)A számlákon történő mozgások és az egyenlegek a számviteli könyvben jelennek meg.

               (2)Minden könyvelési tétel, a számlák kiigazítását is beleértve, bizonylatokon alapul, amelyekre hivatkozás történik.

               (3)A számviteli rendszernek olyannak kell lennie, hogy minden könyvelési tételnek nyoma maradjon.

               58. cikk

               A költségvetési év zárása után és a végleges beszámolók bemutatásának időpontjáig a Közlekedési Közösség számvitelért felelős tisztviselője bármely olyan, az adott költségvetési évre vonatkozó kifizetéseket vagy beszedéseket nem érintő kiigazításokat elvégezhet, amelyek a beszámolók e szabályoknak megfelelő, hiteles és valós bemutatásához szükségesek.

               3. szakasz
                  Költségvetési számlák

               59. cikk

               (1)A költségvetési számlák részletesen nyilvántartják a költségvetés végrehajtását.

               (2)A fenti (1) bekezdés alkalmazásában a költségvetési számlák minden költségvetési bevételi és kiadási műveletet rögzítenek.

               (3)Az állandó titkárság minden évben legkésőbb március 30-ig éves jelentést készít. A jelentésnek a következőket kell tartalmaznia:

               –operatív jelentés, amely ismerteti az állandó titkárság által végzett munkát és az elért eredményeket. E jelentés áttekintést nyújt az állandó titkárság éves munkaprogramjában meghatározott célkitűzések megvalósítása terén elért eredményekről.

               –a költségvetés végrehajtásáról szóló pénzügyi jelentés.

               3. FEJEZET

               VAGYONLELTÁR

               60. cikk

               A Közlekedési Közösség leltárt vezet, amely bemutatja a saját és a Közlekedési Közösség tulajdonát képező tárgyi eszközök, immateriális javak és pénzügyi eszközök mennyiségét és értékét.

               VIII. CÍM

               KÜLSŐ KÖNYVVIZSGÁLAT ÉS A PÉNZÜGYI ÉRDEKEK VÉDELME

               61. cikk

               A számvitelért felelős tisztviselő minden évben legkésőbb március 31-ig összeállítja az előző évi beszámolót. Ezt a beszámolót az igazgató hagyja jóvá.

               62. cikk

                A Közlekedési Közösség éves ellenőrzését a regionális irányítóbizottság által kijelölt független külső könyvvizsgálók végzik. A regionális irányítóbizottság eltérő rendelkezésének hiányában a külső könyvvizsgálók szolgálati jogviszonya minden évben megújítható.

               63. cikk

               (1)A külső könyvvizsgálók legkésőbb az érintett pénzügyi év végétől számított nyolc hónapon belül a vagyonmérleggel és a hitelesített elszámolásokkal együtt jelentést nyújtanak be a regionális irányítóbizottság részére. A regionális irányítóbizottság az általa megfelelőnek ítélt információkat a költségvetési bizottság rendelkezésére bocsáthatja.

               (2)Az igazgató, ha helyénvalónak tartja, észrevételeket tesz a külső könyvvizsgálói jelentéssel kapcsolatban.

               (3)A külső könyvvizsgálók a jóváhagyott feladatkörüknek megfelelően elvégzik a szükségesnek ítélt ellenőrzéseket. A külső könyvvizsgálók különösen a Közlekedési Közösség számviteli nyilvántartásait és eljárásait vizsgálják a nyilvántartások pontosságának és teljességének ellenőrzése céljából. A külső könyvvizsgálat határozza meg a pénzügyi kimutatások általános érvényességét.

               (4)A külső könyvvizsgálók legkésőbb az elszámolások által érintett pénzügyi év végétől számított nyolc hónapon belül az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló megbízhatósági nyilatkozattal együtt könyvvizsgálói jelentést és hitelesített elszámolásokat nyújtanak be a regionális irányítóbizottság részére. A költségvetési bizottság – ha szükségesnek tartja – a regionális irányítóbizottság kérésére észrevételeket tesz a regionális irányítóbizottságnak a könyvvizsgálók által benyújtott dokumentumokkal kapcsolatban.

               64. cikk

               (1) Az engedélyezésre jogosult tisztviselő és a regionális irányítóbizottság haladéktalanul továbbítja az OLAF és az Európai Bizottság részére a 27. cikkel összhangban megszerzett valamennyi információt.

               (2) A regionális irányítóbizottság és a Közlekedési Közösség személyzete teljes mértékben együttműködik – különösen az Európai Ügyészséggel és az OLAF-fal – az Unió pénzügyi érdekeinek védelme érdekében, és a rendelkezésükre bocsátja a vonatkozó információkat, valamint kérésre biztosítja számukra a hatáskörük gyakorlásához, ezen belül is az (EU) 2017/1939 tanácsi rendelettel és a 883/2013/EU, Euratom európai parlamenti és tanácsi rendelettel összhangban lefolytatott vizsgálatokhoz szükséges segítséget. Az engedélyezésre jogosult tisztviselő továbbá arról is gondoskodik, hogy a Közlekedési Közösség költségvetésének végrehajtásában részt vevő minden harmadik személy teljes mértékben együttműködjön az Európai Ügyészséggel és az OLAF-fal, valamint számukra egyenértékű jogokat biztosítson.

               (3) Az OLAF hatáskörrel rendelkezik, hogy a Közlekedési Közösség helyiségeiben hivatali vizsgálatokat folytasson, ideértve a 883/2013/EU, Euratom rendelettel összhangban végzett vizsgálatok lefolytatásához szükséges betekintési jogot is.

               IX. CÍM

                ÁTMENETI ÉS ZÁRÓ RENDELKEZÉSEK

               65. cikk

               A regionális irányítóbizottság felhatalmazást kap arra, hogy minden szükséges információt vagy felvilágosítást megszerezzen a költségvetés végrehajtásával kapcsolatban.

               66. cikk

               Az Európai Bizottság jóváhagyását követően az igazgató szükség esetén iránymutatásokat fogadhat el e szabályok végrehajtására vonatkozóan.

               67. cikk

               A költségvetési bizottság tagjainak kinevezéséig a költségvetési bizottság 14. cikk (2) bekezdése szerinti feladatait az Európai Bizottság látja el.

               68. cikk

               E szabályzat teljes egészében kötelező a Szerződés szerződő feleire és a Szerződés alapján létrehozott szervekre nézve.

               A szabályzat a regionális irányítóbizottság általi elfogadása napján lép hatályba.

                     (1)

                        Rövidítés: Advance Purchase Excursion (leelőlegezett utazási díjszabás), csökkentett díjszabás, amely bizonyos repülő- és vonatjegyek esetében áll rendelkezésre, ha azokat egy meghatározott idővel előre lefoglalják.

                     (2)

                        A hivatalos utazás teljes költségéhez viszonyítva (a napidíj nélkül).

                     (3)

                  https://ec.europa.eu/international-partnerships/system/files/per-diem-rates-20200201_en.pdf

                     (4)

                        A szakértőktől általános szabályként nem várható el, hogy – a munkahelyüket vagy lakhelyüket, illetőleg az ülés helyszínét 7.00 előtt (vasútállomás vagy más közlekedési mód), illetve 8.00 előtt (repülőtér) elhagyják;  – az ülés helyszínére 21.00 után (repülőtér), illetve 22.00 után (vasútállomás vagy más közlekedési mód) érkezzenek.

                     (5)

                        HL L 278., 2017.10.27., 3–53. o.